DAGEN DERPÅ: Irene Pettersen er ikke veldig fornøyd med å trene opp igjen et kne som i utgangspunktet var friskt. Foto: Magne Ek, Altaposten

Førstedivisjonskeeper operert i feil kne: - Det er trasig

(VG Nett) Da Alta-keeper Irene Pettersen (28) våknet fra narkosen etter gårsdagens korsbåndsoperasjon, var det noe som ikke helt stemte. Smertene satt i feil kne.

Lillian Holden

Oppdatert 8. juni 2011

Artikkelen er over ni år gammel

- Det første jeg sa til dem var «dere har jo tatt feil kne», forteller Pettersen til VG Nett.

La seg langflate

På en trening med førstedivisjonslaget Alta i desember i fjor røk Pettersens korsbånd i kneet. Siden da har hun ventet på operasjon, og i går skulle sykehuset endelig få kneet hennes i orden. Pettersen ble lagt i narkose, og kirurgen satte i gang arbeidet.

Noen timer senere våknet hun, og kjente straks smertene etter operasjonen. Men ikke der hvor de burde ha vært.

- Jeg var jo litt i ørska, så etter at jeg hadde sagt fra om at feil kne var operert, ble det hektisk møtevirksomhet der, forteller Pettersen.

VG Nett har de siste ukene kartlagt feilbehandlinger i det norske helsevesenet. Les alle historiene her!

Til slutt kom flere av de ansatte bort for å prate med henne.

- De var veldig ydmyke, og erkjente det som hadde skjedd. De la seg langflate, sier keeperen.

Flere fotballnyheter? Sjekk vår fotballforside!

Fant skade i friskt kne

Altaposten kan i dag melde at om at i epikrisen Pettersen fikk med seg fra Tromsø Private Sykehus, står det at det ble funnet et skadet korsbånd i kneet til 28-åringen, og at dette ble byttet ut med et nytt.

- Jeg har jo aldri hatt noen plager med det kneet, så det er vanskelig å forstå at de har funnet en skade der, sier hun.

Les også: Alf (46) mistet benet etter feilbehandling

Nå kan Pettersen vente seg en opptreningstid på seks til 12 måneder etter operasjonen. Samtidig må hun naturlig nok forberede seg på en ny - det kneet som virkelig er skadet, skal opereres i august.

- Det er jo surt. Men jeg må bare smøre meg med tålmodighet. Men jeg er redd for at det kneet som nå har blitt operert, ikke skal bli som før igjen. Det er trasig, sier 28-åringen.

Les også: Benjamin (22) døde etter benbrudd

«Er det mulig??»

Pettersen var i kontakt med hele teamet som sto for operasjonen i går, og forteller at kirurgen selv var veldig lei seg.

- Det er jo mennesker som skal utføre dette, og dette var en dag hvor alt gikk galt. Jeg var dessverre den uheldige denne gangen, sier hun nøkternt.

I dag skal Altas førstekeeper ha et telefonmøte med sykehuset, hvor hun får høre om hva som skal skje videre. I mellomtiden hagler reaksjonene på det som har skjedd inn hos Pettersen, etter at Altaposten omtalte tabben tidligere i dag.

- De fleste reaksjonene går rett og slett ut på «er det mulig??». Jeg har fått mange støtteerklæringer, og klubben min er naturligvis like sjokkerte som meg, forteller Pettersen.

Daglig leder ved Tromsø Private Sykehus, Bente Marie Holtan Openshaw, har ikke vært tilgjenglig for kommentar i dag.

- Mildt sagt overraskende

Alta-trener Tron Møller Natland har fått SMS fra keeperen sin med beskjed om hva som har hendt.

- Det er jo mildt sagt overraskende at noe slikt som dette er mulig. Verken jeg eller hun har merket noe til at hun har hatt problemer med det kneet som nå er operert, sier han til VG Nett.

Les også: Dette har du krav på om skaden er ute

Natland og klubben må nå klare seg uten førstekeeperen resten av sesongen, samt sannsynligvis også oppkjøringen mot neste.

- Vi har en reservekeeper som har prestert bra, men hun er bare 16 år, og vil derfor variere. Dette er kjedelig for oss, og ikke minst for Pettersen, som har trent seg opp og gledet seg til comeback etter operasjonen. Nå må hun vente enda lenger, sier treneren.

Publisert: 08.06.11 kl. 12:27 Oppdatert: 08.06.11 kl. 14:35

Les også

Mer om Ødelagt i helsevesenet